Ti borgere fra Vestbjerg tog i dag til Christiansborg for at få politikerne til ophæve det stavnsbånd, de befinder sig i. Deres huse kan nemlig ikke sælges på grund af usikkerheden omkring den tredje Limfjordsforbindelse.

Ti borgere fra Vestbjerg tog i dag til Christiansborg for at få politikerne til ophæve det stavnsbånd, de befinder sig i. Deres huse kan nemlig ikke sælges på grund af usikkerheden omkring den tredje Limfjordsforbindelse. Og tilstanden har varet i ti år. Husejerne på Skelvej er så uheldige, at deres huse ligger lige under linjeføringen til den tredje Limfjordsforbindelse. Og problemet er, at planerne for den forbindelse trækker ud. Efter tyve minutters audiens i Folketingets Transportudvalg lysnede det for den nordjyske delegation, der håber på, at staten i det mindste vil ekspropriere deres huse, så de kan komme videre med at planlægge deres familieliv - Jeg er optimistisk. De lyttede virkelig til os, og man kunne fornemme, at de tænkte meget over sagen og også ville reagere, hvis det var deres eget hus, det gik ud over, siger Bent Grøn, der ejer et af husene under linjeføringen. Lodsejerne fulgtes ind i transportudvalget med det nordjyske folketingsmedlem Preben Bang Henriksen, som har fulgt deres kamp gennem lang tid. Han opfordrer politikerne til hurtigst muligt få løst spørgsmålet om den tredje Limfjordsforbindelse. - Det duer ikke, at man ikke kan opnå enighed internt i Socialdemokratiet og SF. Den uenighed saboterer hele Limfjordsforbindelsen og de her menneskeres situation, siger Preben Bang Henriksen. Lodsejerne håber at det snart er slut med at være gidsler på marken under linjeføringen i Vestbjerg. Vi synes det gik rigtig godt. Nu tager Transportudvalget også vores situation med i trafikforhandlingerne om to uger. Vi forventer, at der sker noget nu, siger Bent Grøn.